送趙玉甫赴穿山鹽場
作者：劉宰
朝代：宋

paragraphs: 辟書朝東來，海上便擬尋蓬萊，坐令斥鹵皆春臺。
辟書暮西至，頒春又擬陪千騎，江水江花盡和氣。
浮屠將就要合尖，洊雷喚起蟄中潛，東西惟命夫何嫌。
諸么爭令出門下，意豈專爲一日雅。
君姿秀整氣清遒，露華凝曉月澄秋。
胸中武庫森戈矛，筆下倒瀉三峽流。
甘泉持橐侍凝旒，青氊舊物唾手收。
幡然正應側席求，東行西行寧久留。
祖帳馳華軒，嗟余守環堵。
贈言古有證，臨分敢無語。
紛紛曳紫腰黄金，儼然望之真天人。
萬世在其後，念之徒酸辛。
富貴誠可樂，名義吁可畏。
此意儻無忘，鴈來頻寄字。